་སྦྱིན་ཞིང་འཇིགས་པ་ལས་སྐྱོབ་པ། ཆོས་བཤད་ནས་དབང་བསྐུར་བ། ལམ་བསྟན་ནས་སྤུར་བསྲེག་པ་དང་བདུན་ནོ། །དང་པོ་ནི། རོ་ཡོད་ན་སྤོས་ཆུས་བཀྲུས། མེད་ན་གཟུགས་བརྙན་བྲིས། ལས་སྔགས་བཛྲ་ཨ་མྲྀ་ཏས་བསངས། སྭ་བྷཱ་ཝས་སྦྱངས། སྟོང་པའི་ངང་ལས་ནྲྀ་ལས་ཚེ་འདས་དེ་ཉིད་སྔར་གསོན་པོའི་གནས་སྐབས་དང་འདྲ་བ་ལ་བཀྲག་མདངས་འོད་དང་ལྡན་པ༔ ལག་ན་མེ་ཏོག་པདྨ་འདབ་མ་བརྒྱད་པ་ཐོགས་ནས༔ ཕྱོགས་བཅུའི་བླ་མ་དང་དཀོན་མཆོག་གསུམ་ལ་སྐྱབས་སུ་ཞུ་བའི་འདུན་པ་བགྱིད་པར་གྱུར༔ གཉིས་པ་བཀའ་བདེན་སྟོབས་ཀྱིས་རྣམ་ཤེས་དགུག་པ་ནི། ན་མོ། དྲིན་ཅན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང་༔ སངས་རྒྱས་ཀྱི་བཀའ་བདེན་པ་དང་༔ ཆོས་ཀྱི་བཀའ་བདེན་པ་དང་༔ དགེ་འདུན་གྱི་བཀའ་བདེན་པ་དང་༔ ཡི་དམ་དཀྱིལ་འཁོར་གྱི་ལྷ་ཚོགས་རྣམས་དང་༔ ཁྱད་པར་དུ་ཡང་རྒྱལ་བ་⁽1763⁾ཀུན་འདུས་པདྨ་འབྱུང་གནས་ཞི་ཁྲོའི་ལྷ་ཚོགས། ཞེས་ཀྱང་སྣང་དཀོན་མཆོག་སྤྱི་འདུས་པདྨ་འབྱུང་གནས་རྩ་གསུམ་ཞི་ཁྲོའི་ལྷ་ཚོགས་རྣམས་ཀྱི་བཀའ་བདེན་པ་དང་༔ ཆོས་ཉིད་རྣམ་པར་དག་ཅིང་ལས་རྒྱུ་འབྲས་བསླུ་བ་མེད་པའི་མཐུ་དང་ནུས་པ་ལ་བརྟེན་ནས༔ འཇིག་རྟེན་འདི་ནས་ཕ་རོལ་དུ་ཚེ་ལས་འདས་པ་མིང་འདི་ཞེས་བྱ་བ་ས་འོག་ས་སྟེང་ས་བླ་མཐོ་སྲིད་པའི་རྩེ་མོ་ནས་དམའ་ན་རག་དམྱལ་ཁམས་གར་གནས་གར་ཡོད་ཀྱང་༔ རང་དབང་མེད་པར་གཟུགས་རྟེན་འདི་དང་གཉིས་སུ་མེད་པར་གྱུར༔ བཛྲ་ཨཾ་ཀུ་ཤ་ཛཿ བཛྲ་པཱ་ཤ་ཧཱུྃ༔ བཛྲ་སྥོ་ཊ་བཾ༔ བཛྲ་ཨ་བེ་ཤ་ཡ་ཧོཿ ལན་གསུམ་མམ་ལྔའམ་བདུན་ལ་སོགས་པ་བྱ། ཧྲཱིཿ སྐྱབས་གནས་དཀོན་མཆོག་བདེན་པའི་བྱིན་རླབས་དང་༔ རྩ་གསུམ་དཀྱིལ་འཁོར་ལྷ་ཡི་ཐུགས་རྗེ་དང་༔ ལས་འབྲས་བསླུ་བ་མེད་པའི་རྟེན་འབྲེལ་དང་༔ སྔགས་འཆང་རྩེ་གཅིག་བསྒྲུབས་པའི་ནུས་མཐུ་ཡིས༔ ཚེ་འདས་རྣམ་ཤེས་སྐད་ཅིག་འདིར་ཁུག་ཅིག༔ དེ་ཉིད་ཡི་གེ་ཨ་ཡི་ཚུལ་དུ་གྱུར༔ གཟུགས་དང་གཉིས་མེད་བཛྲ་ས་མ་ཡ་སྟྭཾ༔ བརྟན་པར་གྱུར་ཅིག ཛཿཧཱུྃ་བཾ་ཧོཿཧྲཱི༔ གསུམ་པ་བར་ཆད་ཀྱི་གདོན་གཤེད་དང་ཕྲལ་བ་ནི། བགེགས་གཏོར་ལ་ཆབ་ཀྱིས་བྲན། ཨོཾ་ཨཱཿཧཱུྃ། གིས་བྱིན་གྱིས་བརླབས། སློབ་དཔོན་སྐད་ཅིག་གིས་བླ་མ་⁽1763⁾པདྨ་འབྱུང་གནས་ཆེན་པོར་ཡང་སྣང་རིག་འཛིན་གསལ་བ་ཡོངས་སུ་གྱུར་པ་ལས༔ གུ་རུ་དྲག་པོ་རྔམ་བརྗིད་འབར་བའི་སྐུ་ཅན་དུ་གྱུར་པར་བསམ༔ ཧཱུྃ༔ ཚེ་འདས་ལུས་བརྗེས་རིགས་ཀྱི་བུ་ཁྱོད་ཀྱང་༔ བྱམས་གདུང་བརྩེ་བའི་གཉེན་བཤེས་གྲོགས་རྣམས་དང་༔ རྟག་ཏུ་འགྲོགས་པའི་དབང་དང་སྐལ་མེད་པས༔ མི་ལུས་ཚེ་འཕོས་ཚེ་འདིའི་སྣང་བ་ནུབ༔ རྣམ་ཤེས་སེམས་ནི་མི་རྟག་ཚུལ་བསྟན་ཏེ༔ ལས་ཀྱི་དབང་གིས་ཕ་རོལ་ལུས་ཤིག་བླངས༔ ཉོན་མོངས་འཁོར་བའི་སྡུག་བསྔལ་སྐྱེད་པ་ཡི༔ སྐྱེ་གནས་བཞི་པོར་ལྟུང་བའི་སར་སྐྱེས་ཀྱང་༔ གར་སྐྱེས་གང་ན་གནས་པའི་ས་ཕྱོགས་ནས༔ བརྩེ་གདུང་ཡིད་ལ་བཅག་པའི་ཉེ་འབྲེལ་གྱིས༔ དཀོན་མཆོག་གསུམ་ལ་སྐྱབས་སོང་མཐུ་རྩལ་གྱིས༔ ལུས་མེད་སྟོང་གཟུགས་བར་དོའི་རྣམ་ཤེས་ཁྱོད༔ ལས་དང་ཉོན་མོངས་དབང་གིས་གར་འཁྱམས་ཀྱང་༔ སྐད་ཅིག་ཡུད་ཙམ་ཐང་ཅིག་འདིར་ཁུག་ཅིག༔ ས་དང་ལམ་ལ་བར་དུ་གཅོད་བྱེད་པའི༔ སྲོག་གཅོད་མདངས་འཕྲོག་གཤེད་མའི་བགེགས་ཚོགས་རྣམས༔ མཐུ་སྟོབས་བྱིན་རླབས་ཟིལ་གྱིས་གཞན་དུ་དེངས༔ ཧཱུྃ་ཧྲཱིཿ ང་ཉིད་དཔལ་གྱི་གུ་རུ་ཁྲོས་པ་ཡིས༔ སྟེང་འོག་ཕྱོགས་མཚམས་ཁྲོ་བོའི་རང་བཞིན་ཅན༔ འོད་དང་འོད་ཟེར་ཡིག་འབྲུ་མཚོན་ཆ་དང་༔ འཇའ་ཚོན་མེ་འོད་དཔག་མེད་འཐབ་ཅིང་འཁྲུགས༔ ཚེ་འདས་འདི་ལ་གནོད་བྱེད་པའི༔ སྲོག་གཅོད་གདོན་བགེགས་འབྱུང་པོ་རྣམས༔ རྒྱུད་དྲུག་འཁོར་བའི་ལམ་དགག་ཕྱིར༔ འདི་རུ་མ་འདུག་གཞན་དུ་དེངས༔ རྩ་སྔགས། ཨོཾ་ཨརྩིག༴ དང་། ཨོཾ་སུམྦྷ་ནི་སོགས་ནས། བིདྱཱ་རཱ་ཛ་ཡ་ཧཱུྃ་ཧཱུྃ་ཕཊ྄༔ རྡོ་རྗེ་གསོར་ཞིང་ཡུངས་ཀར་འཐོར་ལ་གུ་གུལ་བདུག སྲོག་གཅོད་ལ་སོགས་འབྱུང་པོ་ཐམས་ཅད་རྡུལ་ཕྲན་བཞིན་དུ་ཐལ་བར་བརླག་པར་བསམ། བཞི་པ་སྡིག་སྒྲིབ་སྦྱངས་ཤིང་ལས་ངན་ཟད་ཐབས་ནི། ཚེ་འདས་ཀྱི་སྤྱི་བོར་⁽1763⁾ཨོ་རྒྱན་ཆེན་པོ་པདྨ་ཐོད་ཕྲེང་བཞུགས་པའི་བླ་མ་རིག་འཛིན་ཞི་ཁྲོའི་དཀྱིལ་འཁོར་བཞུགས་པའི་སྐུ་ལས་འོད་ཟེར་བདུད་རྩིའི་རང་བཞིན་ཅན་བབས་པས་སྡིག་སྒྲིབ་ཐམས་ཅད་འཇའ་སྔོ་དམར་གྱི་རྣམ་པ་དང་༔ ཞེས་པའང་སྣང་། དུད་ཁུ་དང་སོལ་ཁུ་ལྟ་བུ་ནག་འདུ་རུ་རུ་དབང་པོའི་སྒོ་དང་བ་སྤུའི་བུ་ག་ཐམས་ཅད་ནས་ཐོན་པ་རིམ་པ་དགུའི་འོག་ཏུ་སོང་བར་གྱུར་པར་བསམ་ལ། སྙིང་པོ། བཛྲ་གུ་རུ་ཡིག་བརྒྱ་ཀཾ་ཀ་ནི། ཤམ་བུ་ཅན་བཟླ་ཞིང་། མེ་ལོང་ངོགས་སུ་བྱང་བུའི་གཟུགས་བརྙན་ཤར་བར། རྣམ་བུམ་ནས་ལས་བུམ་དུ་ཅུང་ཟད་བླུགས་པའི་ཆུས་ཁྲུས་བྱ། སླར་ཡང་། ཧྲཱིཿ འདི་ནི་ཕ་རོལ་ཕྱིན་དྲུག་ཆུ༔ དུག་ལྔའི་དྲི་མ་སྦྱོང་མཛད་པ༔ ཕར་ཕྱིན་དྲུག་ལ་ལེགས་འགོད་ཆུ༔ ཕར་ཕྱིན་ཆུ་འདིས་དག་གྱུར་ཅིག༔ ཁྲུས་ལེགས་མཛད་ལ་ཕྱག་འཚལ་ལོ༔ སྙིང་པོ་དང་ཡིག་བརྒྱ་ཀཾ་ཀ་ནི་བརྗོད་པའི་མཇུག་ཏུ། སྡིག་སྒྲིབ་ཐམས་ཅད་སརྦ་པཱ་པཾ་ཤིནྟཾ་ཀུ་རུ་ཡེ་སྭཱ་ཧཱ༔ བྲབ་རྫས་ཕྱེ་མ་ཐོགས་ལ། བདེན་པས་དུག་གསུམ་བཅོམ་པ་ནི། ཧྲཱིཿ འདོད་ཆགས་ཞེ་སྡང་གཏི་མུག་གསུམ༔ འདི་དག་འཇིག་རྟེན་དུག་གསུམ་སྟེ༔ པདྨ་འབྱུང་གནས་དུག་མི་མངའ༔ དཀོན་མཆོག་བདེན་པས་དུག་བཅོམ་མོ༔ དུག་གསུམ་རང་བཞིན་དག་གྱུར་ཅིག༔ སྙིང་པོ་དང་ཡིག་བརྒྱ་ཀཾ་ཀ་ནི་ཤམ་བུ་བཅས་གོང་ལྟར་བརྗོད་ལ། བྱེ་མས་བྲབ། ས་ཆུ་མེ་རླུང་ཐོགས་ལ་འབྱུང་བའི་དུག་བཅོམ་པ་ནི། ཧྲཱིཿ ས་ཆུ་མེ་རླུང་འདི་དག་ནི༔ དུག་གི་ཕ་མ་ཡིན་པས་ན༔ བདེན་པའི་བདེན་ཚིག་འདི་བརྗོད་པས༔ དུག་ཁྱོད་འབྱུང་བ་བཞི་ལ་ཐིམ༔ ཚེ་འདས་དུག་ནི་དུག་མེད་ཤོག༔ སྙིང་པོ་ཡིག་བརྒྱ་ཀཾ་ཀ་ཤམ་བུ་བཅས་བཟླས་ཤིང་འབྱུང་བཞིའི་དུག་བསལ། བདེན་ཚིག་གིས་དུག་བཅོམ་པ་ནི། ཧྲཱིཿ དཀོན་མཆོག་གསུམ་གྱི་བདེན་པ་དང་༔ ཏིང་འཛིན་སྔགས་ཀྱི་བྱིན་རླབས་ཀྱིས༔ ཚེ་འདས་དུས་ལས་འདས་པ་ཁྱོད༔ དུག་རྣམས་མ་ལུས་དག་གྱུར་ཅིག༔ སྙིང་པོ་ཡིག་བརྒྱ་ཀཾ་ཀ་ཤམ་བུ་བཅས་གོང་ལྟར་བཟླའོ། །ལྔ་པ་ཟས་སྐོམ་སྦྱིན་ཞིང་འཇིགས་པ་ལས་སྐྱོབ་པ་ནི། ཟས་སྐོམ་རྣམས། ཨོཾ་ཨཱཿཧཱུྃ། གིས་བྱིན་གྱིས་བརླབ་ནས། ཚེ་འདས་ལ་འདོད་ཡོན་བསྔོ་བ་ནི། ན་མོ༔ རྒྱལ་བ་མཆོད་པས་མཉེས་གྱུར་ཅིག༔ དམ་ཅན་ཐུགས་དམ་སྐོང་གྱུར་ཅིག༔ རིགས་དྲུག་འདོད་པ་ཚིམ་གྱུར་ཅིག༔ ལན་ཆག་བུ་ལོན་འཁོར་གྱུར་ཅིག༔ ཐམས་ཅད་ནམ་མཁའ་མཛོད་བཞིན་དུ༔ ལོངས་སྤྱོད་ཟད་པ་མེད་པར་ཤོག༔ རྩོད་པ་མེད་ཅིང་འཚེ་མེད་པ༔ རང་དབང་དུ་ནི་སྤྱོད་པར་ཤོག༔ ན་མཿསརྦ་ཏ་ཐཱ་ག་ཏ་ཨ་ཝ་ལོ་ཀི་ཏེ་ཨོཾ་སམྦྷ་ར་སམྦྷ་ར་ཧཱུྃ༔ ལན་བདུན་གྱིས་བསྔོ། འཇིག་རྟེན་འདི་ནས་ཕ་རོལ་དུ་ཚེ་ལས་འདས་པ་འདི་ཉིད་ལ་སྦྱིན་ནོ༔ བསྔོའོ༔ མིག་གི་ཡུལ་དུ་གཟུགས་མཛེས་པ༔ རྣ་བའི་ཡུལ་དུ་སྒྲ་སྙན་པ༔ སྣ་ཡི་ཡུལ་དུ་དྲི་ཞིམ་པ༔ ལྕེའི་ཡུལ་དུ་རོ་བྲོ་བ༔ ལུས་ཀྱི་ཡུལ་དུ་རེག་བྱ་འཇམ་པ༔ ཡིད་ཀྱི་ཡུལ་དུ་བདེ་བས་ཚིམས་པ༔ བར་དོ་ལོངས་སྤྱོད་རྫོགས་པའི་སྐུ་མཚན་དང་དཔེ་བྱད་ཀྱིས་བརྒྱན་པར་གྱུར་ཅིག༔ ཀྱེ་མ༔ དབང་མེད་ལས་ཀྱི་ཕ་རོལ་ཚེ་འདས་ཁྱོད༔ དལ་འབྱོར་མི་ལུས་ཐོབ་པ་གྲངས་མེད་ཀྱང་༔ ལས་ཀྱིས་འབྲེལ་བའི་འདུག་ས་འདི་ཡིན་མེད༔ འཕན་ཕྲན་མཛེས་པ་འདི་ནི་ལུས་ཀྱི་རྟེན༔ གསེར་བྱང་མིང་བྲིས་འདི་ནི་ངག་གི་རྟེན༔ གསལ་བའི་མེ་ལོང་འདི་ནི་སེམས་ཀྱི་རྟེན༔ རས་དཀར་དྲི་མེད་འདི་ནི་གོས་ཀྱི་རྟེན༔ གདུགས་ཆེན་ལྡིང་བ་འདི་ནི་ཚད་པའི་སྐྱོབ༔ གུར་ཁང་ཡངས་པ་འདི་ནི་སྐྱབས་ཀྱི་མཆོག༔ དྲི་མེད་མདའ་དར་འདི་ནི་རྣམ་ཤེས་རྟེན༔ མདངས་གསལ་མར་མེ་འདི་ནི་འོད་གསལ་རྟེན༔ ཉེ་དྲུང་ཤ་ཉེ་འདི་ནི་སྔར་འདྲིས་མི༔ མེ་ཏོག་པདྨ་འདི་ནི་སྡོད་པའི་གདན༔ བཟའ་བཏུང་ལོངས་སྤྱོད་འདི་ནི་ཟས་ཀྱི་མཆོག༔ མི་ཟད་ནམ་མཁའི་མཛོད་ལ་དབང་བསྒྱུར་ཤོག༔ ཐོགས་མེད་འཇའ་ཚོན་འདྲ་བའི་ཡིད་ལུས་ཁྱོད༔ དམིགས་པའི་རྟེན་གཟུགས་འདི་ལ་གནས་པར་གྱིས༔ ལན་ཆག་ལ་ཟས་སྐོམ་བསྔོ་བ་ནི། ཟས་སྐོམ་རིགས་བྲན་ཅིང་། ཨོཾ་ཨཱཿཧཱུྃ། གིས་བྱིན་གྱིས་བརླབ། ཧྲཱིཿ གཏོར་མ་འདོད་ཡོན་ལྔ་དང་ལྡན་པ་འདི༔ ཚེ་འདས་སྲོག་གི་ལན་ཆག་བསྙེགས་པ་ཡི༔ གསོན་བདུད་གཤིན་ལྕག་ལན་ཆག་ཁྱོད་ལ་སྦྱིན༔ གཏོར་མ་འདི་ཡིས་མགུ་ཞིང་ཚིམ་གྱིས་ལ༔ ཚེ་འདས་འདི་ཡི་ཐར་པའི་གེགས་མ་བྱེད༔ ཅེས་ཕྱི་རོལ་དུ་དོར། དུག་གསུམ་གྱི་འཇིགས་པ་སྐྱོབ་ཕྱིར་བྲབ་རྫས་བྱེ་མ་ཐོགས་ལ། ཧྲཱིཿ འདོད་ཆགས་ཞེ་སྡང་གཏི་མུག་གསུམ༔ འཇིག་རྟེན་ཀུན་གྱི་དུག་ཡིན་པས༔ སངས་རྒྱས་སྐུ་གསུམ་དུག་མི་མངའ༔ སྐུ་གསུམ་རྒྱལ་བས་དུག་བཅོམ་མོ༔ ཞེས་བྱེ་མས་བྲབས། དྲུག་པ་ཆོས་བཤད་ཅིང་དབང་བསྐུར་བ་ལས། ཆོས་བཤད་པ། ཀྱེ་མ༔ ཉོན་ཅིག་ཚེ་འདས་རིགས་ཀྱི་བུ༔ དང་པོ་སྐྱེས་ཀྱང་ལས་ལས་སྐྱེས༔ བར་དུ་གནས་ཀྱང་ལས་ལས་གནས༔ ཐ་མ་འཆི་ཡང་ལས་ཀྱིས་འཆི༔ སྐྱེ་འཆི་འདུ་འབྲལ་དུས་བབས་ན༔ གདུང་ཞིང་བརྩེ་བའི་ཉེ་དྲུང་དང་༔ སྐད་ཅིག་འགྲོགས་པའི་དབང་མེད་དོ༔ ལུས་ནི་སྒྱུ་མའི་ཕུང་པོ་ཞིག༔ སེམས་ནི་དགེ་སྡིག་ལས་དང་འགྲོགས༔ ལུས་ནི་སེམས་ཀྱི་རྟེན་ཡིན་ཏེ༔ སེམས་ནི་མཚན་མའི་མིང་ལ་ཆགས༔ མ་ཡེངས་གཟུང་འཛིན་ཞེན་པ་སྤོངས༔ སྐྱབས་འགྲོའི་རྗེས་ཟློས་ཉེ་དྲུང་གིས་བྱེད་དུ་བཅུག་ལ། ཧྲཱིཿ སྟོན་པ་བླ་མེད་སངས་རྒྱས་རིན་པོ་ཆེ༔ སྐྱོབ་པ་བླ་མེད་དམ་ཆོས་རིན་པོ་ཆེ༔ འདྲེན་པ་བླ་མེད་དགེ་འདུན་རིན་པོ་ཆེ༔ བླ་མེད་དཀོན་མཆོག་གསུམ་ལ་སྐྱབས་སུ་མཆི༔ ན་མོ༔ སྐྱེ་འགག་འགྱུར་མེད་ཕྲིན་ལས་རྫོགས༔ རང་བྱུང་ཐུགས་རྗེས་འགྲོ་རྣམས་སྒྲོལ༔ ཡིད་བཞིན་དངོས་གྲུབ་ཆར་འབེབས་པའི༔ པདྨ་འོད་འབར་སྐུ་ལ་སྐྱབས་སུ་མཆི༔ དང་། ཕྱག་བྱར་འོས་པ་ཐམས་ཅད་ལ༔ ཞིང་རྡུལ་ཀུན་གྱི་གྲངས་སྙེད་ཀྱིས༔ ལུས་བཏུད་པ་ཡིས་རྣམ་ཀུན་ཏུ༔ མཆོག་ཏུ་དད་པས་ཕྱག་འཚལ་ལོ༔ ཙམ་དང་། སྤྲོ་ན་གཞན་དང་། གཙོ་བོ་རྒྱལ་བ་མ་སོགས་བྱའོ། །སྐབས་འདིར་བར་དོའི་གསོལ་འདེབས་དང་བར་དོའི་ཆོས་བཤད་ཀྱང་བྱ་བར་བཤད་དོ། །དབང་དངོས་ལ། ཇི་ལྟར་བལྟམས་པས་ཁྲུས་བྱ། །མཎྜལ་རྒྱས་བསྡུས་ཅི་རིགས་ཕུལ། ཨོཾ་ཨཱཿཧཱུྃ༔ སྐྱབས་གནས་དམ་པ༴ ལན་གསུམ་གྱིས་སྐྱབས་སེམས་དང་། ཨོཾ་ཨཱཿཧཱུྃ༔ ཆོས་རྣམས་ཐམས་ཅད༴ ཀྱིས་ཡན་ལག་བདུན་པ་བྱས་ནས། ཨེ་མ་ཧོཿ དཀོན་མཆོག་སྤྱི་འདུས་བླ་མ་ནི༔ རིགས་རྣམས་ཀུན་བདག་ཆེ་བའི་མཆོག༔ དཔའ་བོ་ཆེན་པོས་རྗེས་སུ་བཟུང་༔ དབང་གིས་སྨིན་གྲོལ་དངོས་གྲུབ་སྩོལ༔ ལན་གསུམ་གྱིས་གསོལ་བ་བཏབ་སྟེ། དེ་ལྟར་ཡིན་ན་ཧེ་རུ་ཀའི༔ དཀྱིལ་འཁོར་སུ་ཞུགས་སྨིན་པར་བྱ༔ དང་། བླ་མེད་ཡང་གསང་བྱིན་རླབས་འདི༔ གནས་ཁང་འདི་ཡི་ཕྱི་རོལ་དུ༔ དམ་མེད་པ་ལ་སྨྲ་མི་རུང་༔ དེ་ཕྱིར་སྙིང་ནས་བྲོ་བོར་ཅིག༔ ཨོཾ་བཛྲ་རཀྵ་སི་ཧཱུྃ༔ ས་མ་ཡ་ཨི་དཾ་ན་ར་ཀན༔ ཞེས་གནང་བར་བྱིན་ནས་གསང་བར་དམ་དགག དེ་ནས་ཚེ་འདས་ལྷར་བསྐྱེད་ཅིང་བྱིན་དབབ་པ་ནི། ཨོཾ་བཛྲ་ཨ་མྲྀ་ཏས་བསངས། ཨོཾ་སྭ་བྷཱ་ཝས་སྦྱངས། དམིགས་ཡུལ་མི་དམིགས་པ་སྟོང་པ་ཉིད་དུ་གྱུར༔ སྟོང་པའི་ངང་ལས༔ དཀོན་མཆོག་སྤྱི་འདུས་པདྨ་འོད་འབར་སྐུ༔ སོགས་ནས། སྤྱན་དྲངས་པ་ཁྱོད་རང་ལྷར་གསལ་བ་དང་གཉིས་སུ་མེད་པར་ཐིམ་པའི་མོས་པ་མཛོད༔ ཧྲཱིཿ སྔོན་གྱི་བསྐལ་པའི་དང་པོ་ལ༔ ནས། སིདྡྷི་ཕ་ལ་ཧཱུྃ་ཨཱཿ བར་དང་། ཏཱིཥྛ་བཛྲས་བརྟན་པར་བྱ། དབང་བཞི་ལས་སྐུ་བུམ་དབང་། ཧྲཱིཿ དཀོན་མཆོག་སྤྱི་འདུས་རིགས་ཀྱི་བདག༔ དུས་གསུམ་སངས་རྒྱས་ཐམས་ཅད་ཀྱི༔ སྐུ་གསུང་ཐུགས་མཆོག་རིན་པོ་ཆེ༔ བྱིན་རླབས་ཀློང་ཡངས་རང་བཞིན་འབར༔ ལན་གསུམ། ཨོཾ་ཨཱཿཧཱུྃ༔ སྐུ་ཡི་སྨིན་མཚམས་ཨོཾ་དཀར་ལས༔ འོད་ཟེར་སྐར་མདའ་ཆད་པ་ལྟར༔ ཚེ་འདས་ལུས་ལ་གཉིས་མེད་ཐིམ༔ བུམ་དབང་ཐོབ་ནས་སྣང་སྟོང་སྒོམ༔ པདྨ་འབྱུང་གནས་སྐུ་ཡི་དབང་ཐོབ་ཤོག༔ ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཀཱ་ཡ་ཨ་བྷི་ཥིཉྩ་ཨོཾ༔ བུམ་པ་སྤྱི་བོར་འཇོག དེ་ལྟར་སྐུ་བུམ་པའི་དབང་བསྐུར་བས༔ ལུས་ཀྱི་དྲི་མ་སྦྱོང་༔ སྐུའི་དངོས་གྲུབ་ཐོབ༔ ལམ་བསྐྱེད་རིམ་བསྒོམ་པ་ལ་དབང་༔ འབྲས་བུ་སྤྲུལ་སྐུ་ཐོབ་པའི་སྐལ་བ་ཅན་དུ་བྱས་པ་ཡིན་ནོ༔ ཞེས་པས་རྟོགས་པ་བསྐྱེད། གསུང་བདུད་རྩིའི་དབང་། ཧྲཱིཿ དཀོན་མཆོག་སྤྱི་འདུས་རིགས་ཀྱི་བདག༔ དུས་གསུམ་སངས་རྒྱས་ཐམས་ཅད་ཀྱི༔ སྐུ་གསུང་ཐུགས་མཆོག་རིན་པོ་ཆེ༔ བྱིན་རླབས་ཀློང་ཡངས་རང་བཞིན་འབར༔ ལན་གསུམ། ཨོཾ་ཨཱཿཧཱུྃ༔ གསུང་གི་ལྗགས་སྟེང་ཨཱཿདམར་ལས༔ འོད་ཟེར་མར་མེའི་རྩེ་མོ་ལྟར༔ ཚེ་འདས་ལྕེ་ལ་གཉིས་མེད་ཐིམ༔ གསང་བའི་དབང་ཐོབ་སྔགས་རླུང་བསྒོམ༔ པདྨ་འབྱུང་གནས་གསུང་གི་དབང་ཐོབ་ཤོག༔ ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཝཱ་ཀ་ཨ་བྷི་ཥིཉྩ་ཨཱཿ ཐོད་པའི་བདུད་རྩི་མགྲིན་པར་བཞག དེ་ལྟར་གསུང་གསང་བའི་དབང་བསྐུར་བས༔ ངག་གི་དྲི་མ་སྦྱོང་༔ ལམ་རྩ་རླུང་སྒོམ་པ་ལ་དབང་༔ འབྲས་བུ་ལོངས་